PO  6298 
.B3 
Copy   1 


QUAESTIONES  TULLIANAE. 


DISSEKTATIO  INAUGUKALIS 

QUAM 

CONSENSU  ET  AUCTORITATE 

AMPLISSIMI  PHILOSOPHORUM  ORDWIS 


ALMA  LITTERARUM  UNIVERSITATE 
FRIDERICA  GUILELMA 

AD 

SUMMOS  IN  PHILOSOPHIA  HONORES 

RITE    CAPESSENDOS 

DIE  IV.  M.  IUNII  A.  MDCCCLXVI. 

H.    L.    Q.    S. 
PUBLICE   DEFENDET 

CAROLUS    BARDT 

Il    \  POSNAN1ENSIS. 


7** 

^D^EKS^lKII     e  ir  tj  :sr  t 

R.  GRAEBNER,  phil.  stud. 

A.  DE  SALLET,   PHIL.  DR. 

E.  BORMANN,  phil.  dr. 


BEROLINI 

TYPIS    EXPRESSIT    GUSTAVUS    SCHADE. 


l'/rtc 


"FA  &iq  i 
.S3 


THEODORO  MOMMSEN 


MAGISTRO 


LJTTERARUM     PRIMITIAS 


SACRAS  ESSE   VOLUIT 


C.  BARDT. 


vyum  Ciceronis  epistulas  iterum  iterumque  pertrac- 
tarem,  fieri  non  potuit,  quin  ad  tempus  rerum  gesta- 
rum  accuratius  constituendum  saepe  mihi  esset  quae- 
rendum,  quo  tempore  litterae  ex  singulis  provinciis 
Romam  et  inde  in  provincias  essent  delatae.  Et  apud 
eos  quidem,  qui  ante  hoc  tempus  insignem  operam  im- 
penderunt  in  explicandas  epistulas,  ex  una  vel  altera 
Ciceronis  voce,  qua  testatur,  tot  diebus  epistulam  ali- 
quam  redditam  esse,  concluditur,  hoc  tempus  fuisse 
legitimum  atque  solemne;  quae  ratio  quam  incerta  sit, 
quis  est,  quem  fugiat?  etenim  persaepe  litterae  multo 
serius  delatae  sunt,  quam  poterant,  quia  litterarum  com- 
mercium,  cum  non  ut  nostro  tempore  curae  esset  ipsi 
rei  publicae,  administrabatur  a  privatorum  tabellariis. 
Nemo  adhuc  omnia,  quae  de  hac  re  leguntur  apud  Ci- 
ceronem,  ita  composuit,  ut  sub  uno  aspectu  ponerentur 
et  inter  se  collata  possent  adhiberi  ad  singularum  rerum 
tempus  accuratius  constituendum;  itaque  hunc  laborem 
ego  mihi  suscipiendum  putavi,  et  priore  quidem  loco 
collegi,  quae  de  hac  re  inveni  apud  Ciceronem,  et  in 
tabulam  composui  ;  deinde  paucis  exemplis  demonstravi, 
hasce  minutas  res   curare,   non  esse  nugatoris  potius, 


quam  hominis  rebus  historicis  operam  dantis,  sed  uti- 
litatis  eas  habere  aliquid  et  ob  ipsum  eis  non  deesse 
etiam  dignitatem. 

§  i. 

Commodissimum  ideoque  frequentissimum  erat  lit- 
terarum  commercium,  quoties  in  Tusculano  erat  Cicero  ; 
Tusculum  enim  non  amplius  quam  duodecim  milia  pas- 
suum  aberat  ab  urbe  Roma,  ita  ut,  si  mane  epistula 
Roma  missa  erat,  Ciceronis  responsum  ante  vesperam 
potuerit  in  urbem  referri.  Itaque  Cicero  dicit  ad.  Att. 
13.  18.  1.  „Vides  propinquitas  quid  habeat  — ,  colloqui 
videbamur,  in  Tusculano  cum  essem;  tanta  erat  crebri- 
tas  litterarum.  Sed  id  quidem  iam  erit."  Ob  eam  cau- 
sane legimus  in  fine  epistulae  cuiusdam:  ad.  Att.  15. 
20.  4.  „  Rescribas  velim  hodie  "  ;  duarum  porro  epistu- 
larum  uno  die  scriptarum  fit  mentio  ad.  Att.  19.  53.  1. 
„Ego,  etsi  nihil  habeo,  quod  ad  te  scribam,  scribo  ta- 
men,  quia  tecum  loqui  videor  —  hodie  tuas  litteras  ex- 
spectabamus  matutinas;  erunt  fortasse  alterae  pomeri- 
dianae.  nisi  te  Epiroticae  impedient." 

Antium,  situm  in  ora  maritima,  35  milia  passuum 
ab  urbe  abest  ;  quo  tempore  ad  Ciceronem  illic  viventem 
Roma  delatae  sint  litterae,  docent  haec  verba  ad.  Att. 
12.  37.  1.  „A  te  heri  duas  epistulas  accepi,  alter am 
pridie  datam  Hilaro,  alteram  eodem  die  tabellario."  Le- 
gitur  haec  epistula  in  earum  serie  (ad.  Att.  12.  35 — 46), 
quae  scriptae  sunt  mense  Maio  anni  709  in  Antiati;  in 
eodem  praedio  scripta  est  ep.  15.  4,  non  in  Atinati,  ut 
putavit  Schuetzius  voi.  6.  72,  nisi  forte  lapsu  calami  prò 


Antiati  scripsit  Atinati  vir  doctus,  ut  in  eiusdem  epi- 
stulae  titillo  Ianuarias  Kalendas  prò  Iuniis  appellat. 
Epistula  enim  nullo  modo  potest  scripta  esse  in  Atinati, 
nam  quomodo  tabellarius,  qui  a.  d.  X  Kal.  Iun.  Romae 
epistulam  accepit,  eodem  die  circa  horam  octavam  eam 
Ciceroni  potuit  reddere  Atinae,  quod  oppidum  recta  via 
ab  urbe  Roma  abest  circiter  75  milia  passuum?  Ad 
praedium  igitur  prope  Antium  situm  referenda  sunt 
Ciceronis  verba  in  hac  epistula:  „ad.  Att.  15.  4.  1.  X  Kal. 
hora  IIX  fere  a  Q.  Fufio  venit  tabellarius  — .  Mihi  duas 
a  te  epistulas  reddidit,  unum  X,  alteram  XI,  ad  recen- 
tiorem  prius  et  f  leniorem." 

Atinam  non  ita  celeriter  perferuntur  litterae,  ut  do- 
cet  prioris  epistulae  initium:  ad.  Att.  15.  3.  1.  „XI  Ka- 
lend.  accepi  in  Atinati  duas  epistulas  tuas,  quibus 
duabus  meis  respondisti;  una  erat  XV  Kal.,  altera  XII 
data;  ad  superiorem  igitur  prius."  Intellegimus  igitur 
Ciceronem,  qui  fuit  hoc  tempore  in  itinere  ex  Campania 
in  urbem  (scripta  enim  est  de  prioribus  epistulis  una  e 
Puteolano,  altera  ex  Sinuessano,  tertia  ex  Atinati), 
bidui  itinere  ex  Atinati  tam  prope  accessisse  ad  ur- 
bem, ut  posset  litteras  mane  Romae  datas  eodem  die 
accipere. 

Paullo  longius,  quam  Atina,  ab  urbe  abest  Arpinum, 
Ciceronis  patria;  prope. hoc  oppidum  Cicero  praedium 
habebat  hereditate  a  patre  acceptum  Drum.  6.  388.  Se- 
mel tantum  commemoratur,  quo  tempore  in  hanc  villani 
litterae  Roma  pervenerint;  legimus  enim  ad.  Att.  13. 19. 1 . 
„Commodum  discesserat  Hilarius  librarius  IV  Kal.,  cui 
dederam  litteras  ad  te,  cum  venit  tabellarius  cum  tuis 

litteris  pridie  datis."  Scriptam  hanc  epistulam,  ut  totam 
epistularum  seriem  ad.  Att.  13.  11 — 25,  esse  in  Arpinati, 
docent  Ciceronis  verba  ad.  Att.  13.  9.  2  collata  cum  aliis 
ad.  Att.  13.  10.  3,  11.  1. 

Sequuntur  Ciceronis  praedia,  quae  erant  sita  in  ora 
maritima  Campaniae  et  quae  omnia  non  procul  aberant 
a  Neapoli;  tabellarii,  qui  Roma  litteras  afferebant, 
usque  ad  oppidum  Sinuessam  utebantar  via  Appia; 
Sinuessa  ab  urbe  abest  milia  passuum  108  Itin.  Ani. 
edd.  Parth.  et  Pind.  p.  50;  Neapolis  autem  a  Sinuessa 
abest  milia  passuum  circiter  20.  Tabellarii  igitur  totum 
iter  milium  centum  fere  trigintà,'  quum  solerent  pedibus 
uti,  non  sane  poterant  conficere  uno  die;  conficiebant, 
si  admodum  celeriter  proficiscebantur,  triduo,  si  paullo 
lentius,  quattuor,  quinque,  sex  diebus.  Ita  Cicero  in 
Pompeiano  epistulam  quarto  die  accepit:  ad.  Ali.  14. 
17.  1.  „In  Pompeianum  veni  V.  Non.  Mai.,  cum  pridie, 
ut  antea  ad  te  scripsi,  Piliam  in  Cumano  collocavissem, 
ibi  mihi  coenanti  litterae  tuae  sunt  redditae,  quas  de- 
deras  Demetrio  liberto  pridie  Kal.  (29  Apr.  —  3  Mai.). 
Alteram  paullo  serius  accipit,  quia  tabellarius  prius  pro- 
fectus  erat  in  Cumanum,  cum  Cicero  esset  in  Pompeiano 
ad.  Att.  14.  20.  1.  „E  Pompeiano  /navi  advectus  sum  in 
Luculli  nostri  hospitium  VI  Id/hora  fere  III;  egressus 
autem  e  navi  accepi  tuas  litte^as^quas  tuus  tabellarius 
in  Cumanum  attulisse  dicebatur,  datas  Nonis  Maiis" 
(7 — 10  Mai.).  In  eodem  praedio  duas  epistulas  quarto 
et  sexto  die  accipit:  ad.  Att.  14.  19.  1.  „Non.  Mai.  cum 
essem  in  Pompeiano,  accepi  binas  a  te  litteras,  alteras 
sexto   die,   alteras  quarto."    Iusto  quidem  lentius  prò- 


fecttis  erat  tabellarius  de  quo  queritur  Cicero  ad.  Att. 
14.  13.  1.  „Septimo  denique  die  mihi  litterae  redditae 
sunt,  quae  erant  a  te  XIII  Kal.  datae."  Alterum  laudat 
propter  celeritatem  ad.  Att.  14.  18.  fa  „  Atque  ego  ad 
eum  Vili  Idus  litteras  dederam  bene  mane  ;  eodem  autem 
die  tuas  litteras  vesperi  acceperam  in  Pompeiano,  sane 
celeriter,  tertio  abs  te  die."  Citius  afferebantur  epistulae, 
si  Atticus  propius  accedebat  ad  Campaniam,  ut  fecit 
anno  710,  cum  Brutus  esset  Lanuvii  ad.  Att.  14.  20.  1. 
„A  Lucullo  postridie  (11.  Mai.)  eadem  fere  hora  veni  in 
Puteolanum,  ibi  accepi  duas  epistulas,  alteram  Nonis, 
alteram  VII  Idus  Lanuvii  datas."  Incertum  est,  num 
utraque  epistula  sit  Lanuvii  data,  an  prior,  quae  quarto 
demum  die  Ciceroni  reddita  est,  Romae.  De  duabus 
epistulis  item  in  Puteolano  acceptis  narrat  Cicero  ad. 
Att.  16.  11.  1.  „Nonis  accepi  a  te  duas  epistulas,  qua- 
rum  alteram  Kalendis  dederas,  alteram  pridie";  Nonae 
sunt  Novembres  anni  7 10  ;  altera  igitur  quarto  die  red- 
dita est,  altera  quinto. 

Postquam  tot  exemplis  docui,  nunquam  epistulam 
ullam  in  Campaniam  prius  pervenisse,  quam  tertio  die, 
quin  etiam,  si  quando  delata  est  tertio,  expressis  verbis 
commemorari,  tabellarium  non  usitatam  celeritatem  ad- 
hibuisse,  videamus,  quae  sit  res  de  epistula  17.  libri  15 
ad  Atticum,  quam  putant  commentatores,  quantum  equi- 
dem  vidi,  omnes,  scriptam  esse  in  villa,  quam  habuit 
Cicero  ad  lacum   Lucrinum1),    prope   Cumas.     Incipit 

l)  Monitus  sum,  Gruberum  verum  iam  vidisse  in  commen- 
tatione  de  tempore  ac  serie  Ciceronis  epistularum  (Sundiae  1836) 
p.  30;  itemque  p.  38  de  „L  diebus",  de  quibus  egi  p.  33. 

autem  epistula  sic:  „Duas  accepi  postridie  Idus,  alteram 
eo  die  datam,  alteram  Idibus."  Harum  igitur  altera 
eodem  die,  altera  insequenti  reddita  est,  multo  igitur 
celerius,  quam  illa,  quam  „sane  celeriter"  Cicero  dicit 
esse  delatam,  et  Me  nullum  verbum  de  celeritate  !  Haec 
ut  removeatur  difficultas,  non  licet  conicere,  Atticum 
fortasse  non  Roma  has  litteras  misisse;  etenim  in  ipsa 
epistula  Cicero  ita  cum  eo  agit,  ut  apparéat,  eum  Ro- 
mae  fuisse  et  illic,  ut  solebat,  rem  familiarem  Ciceronis 
administrasse.  Quaeritur  autem,  unde  compertum  ha- 
beant  commentatores,  epistulam  ad  lacum  Lucrinum  esse 
scriptam.  Eorum  argumentatio,  ni  fallor,  haec  est: 
commemoratur  in  his  epistulis  nQomoyQcc(picc  ripulae" 
ad.  Att.  15.  166.,  et  alio  loco  ad.  Att.  15.  18  dicit  Ci- 
cero „eum  profectus  essem  et  in  lacu  navigarem,  Tiro- 
nem  statui  ad  te  esse  mittendum."  Constat  autem  Ci- 
ceronem  Imbuisse  villam  in  illius  lacus  littore  Dram. 
6.  392.  71,  —  ergo  putant  totam  epistularum  seriem, 
quae  est  scripta  ab  eo  tempore,  quo  Tusculanum  reli- 
quit,  usque  ad  id,  quo  eo  rediit,  scriptam  esse  in  villa 
ad  Lucrinum,  excepta  ea  solum,  quam  expressis  verbis 
Cicero  significat  scriptam  esse  Antii  ad.  Att.  15.  11.  — 
Exeunte  Maio  anni  710  Cicero  profectus  erat  e  Cam- 
pania, a.  d.  XV  Kal.  Iun.  (18  Mai.)  reliquerat  Sinuessa- 
num  (ep.  2) ,  a.  d.  XI  Kal.  Iun.  (22  Mai.)  ex  Atinati 
scripsit  Attico,  se  in  Tusculano  fore  VI  Kal.  Iun.  (27  Mai.) 
ep.  3.  Circa  hoc  tempus  re  vera  Cicero  eo  videtur  per- 
venisse; certe  fuit  in  Tusculano,  cum  epistulam  octa- 
vam  scriberet,  dicit  enim,  sibi  plures  villas  esse  visen- 
das,  quia  audisset,  homines  comparari,  qui  armati  in 

Tusculanum  mitterentur.  Profectus  igitur  est  ex  hac 
villa  circa  Kalendas  et  Antii  erat  VI  Id.  ;  ubi  insequenti 
tempore  fuerit,  non  satis  constat;  constat  autem,  eum 
non  fuisse  in  Campania,  cum  epistulam  vicesimam  scri- 
beret,  legimus  enim  in  ea:  „De  Fadio,  ut  scribis,  utique 
alii  nemini;  rescribas  velim  hodie."  Equidem  credide- 
rim,  hanc  epistulam  in  Tusculano  esse  scriptam,  etenim 
paullo  post  certe  fuit  in  ilio  praedio,  unde  profectus 
est  prid.  Idus  Quinci  (ep.  25).  Res  igitur  haec  est: 
Antii  fuit  Cicero  VI  Idus,  in  Tusculano  fuit  aliquot  dies 
ante  Kalendas  Quinctiles,  nam  non  paucas  epistulas 
habemus  inde  missas.  Iam  qui  putant,  ep.  17  esse  scri- 
ptam  in  littore  Lucrini,  Ciceronem  breviter  ante  Idus 
in  Campaniam  proficiscentem  faciunt  magna  adhibita 
celeritate,  et  statim  redeuntem,  —  et  de  toto  itinere  ne 
unum  quidem  verbum  exstat,  nisi  illud  de  lacu.  Fa- 
ciunt insuper  tabellarium  maiore  sane,  quam  Caesarina 
celeritate  in  Campaniam  volantem;  —  et  tam  multa 
mirabilia  efficiunt  ob  eam  solam  causam,  quia  Cicero 
dicit,  in  lacu  quodam  se  navigasse,  quasi  vero  nusquam 
in  Italia  lacus  esset,  nisi  prope  Cumas.  Hoc  igitur  puto 
omittendum,  ep.  17  scriptam  esse  ad  Lucrinum  ;  et  cre- 
dendum,  nec  hanc,  nec  ullam  aliam  ex  hac  serie  epi- 
stularum  in  Campania  esse  scriptam,  quia  verisimile 
est,  hoc  tempore  Ciceronem  omnino  non  fuisse  in  Cam- 
pania1).    Ubi  scripta  sit  ep.  17,  incertum  est:  non  in 


x)  Ne  quis  mihi  opponat,  oportere  tamen  Ciceronem  hoc 
tempore  fuisse  in  Campania  propter  epistulam  13,  aperte  scri- 
ptam vel  in  Pompeiano,  vel  in  Puteolano,  hoc  loco  dicendum 
puto,  de  eius  epistulae  tempore  me  piane  assentiri  Schuetzio, 

Tusculano,  ut  d'ocet  ipsa  epistula;  fortasse  in  Antiati, 
certe  in  oppido  aliquo,  vel  praedio,  quod  non  25  milia 
geogr.  aberat  ab  urbe  Roma. 

Praeter  haec  testimonia  sane  non  pauca,  quae  do- 
cent,  quo  tempore  epistulae  delatae  sint  in  singula  Ci- 
ceronis  praedia,  perpauca  inveni,  unde  intellegatur, 
quo  tempore  ex  altera  Italiae  urbe  in  alteram  perve- 
nire consueverint;  non  tamen  praetereunda  sunt  ea, 
quae  legimus  de  litterarum  commercio,  quod  erat  anno 
705  inter  Ciceronem  et  Pompeium.  Pompeius  enim, 
cum  esset  Luceriae,  a.  d.  IV  Id.  Febr.,  vel  proximo  die 
Ciceroni  scripsit,  ut  quam  primum  ad  se  Luceriam  ve- 
niret.  ad.  Att.  8.  11.  A.;  haec  epistula  Ciceroni  reddita 
est  Formiis  a.  d.  XV  Kal.  Mart.  (10—15  Febr.)  ad.  Ali. 
8.  11.  B.  Absunt  Formiae  a  Luceria  recta  via  100  milia 
passuum,  secundum  igitur  id,  quod  supra  docui,  litterae 
tertio  die  poterant  deferri;  haec  autem  epistula  Cice- 
roni redtìita  est  quarto,  vel  quinto  die.  Qua  accepta 
ipse  scripsit  Pompeio,  qui  epistulam  accepit  ante  a.  d.  X 
Kal.  Mart.  Canusii,  hoc  enim  £20  Febr.)  die  ipse  alteram 
dedit  ad  Ciceronem ,  quae  illi  reddita  est  a.  d.  Ili  Kal. 
Mart.  (27  Febr.).  Abest  autem  Canusium  a  Formiis  recta 
via  28  milia  geogr.,  tabellarii  tamen  procul  "tìubie  ute- 
bantur  itinere  per  Capuam  et  Equum  Tuticum,  quod  est 
milium  passuum  173.  Itin.  Ant.  p.  50,  51,  53  ed.  Parth.  et 


qui  egregie  intellexit,  quod  Ernestium  et  ipsum  Manutium  fu- 
gerat,  hanc  ep.  exeunte  Oct.  esse  scriptam  et  minime  pertinere 
ad  haric  epistularum  seriem,  scriptam  mense  Iunio.  Schuetzii 
sententiam,  quamquam  silentio  praeteriit,  re  tamen  omnino  pro- 
bavit  Drum.  1.  199.   Schuetz.  voi.  6.  194. 

Pinci.  —  Altera  igitur  epistula  reddita  est  octavo  die, 
altera,  quae  propter  brevitatem  temporis  interpositi  in- 
ter  diem  quintum  decimimi  et  vicesimum  necessario  sta- 
tina post  acceptam  priorem  Ciceronis  scripta  est,  sexto 

die1). 

Litterae  quo  tempore  in  Siciliam  delatae  sint,  in 
ipsis  epistulis  equidem  nusquam  inveni,  sed  exstat  Ci- 
ceronis narratio  de  itinere,  quod  P.  Clodius  anno  695 
Romam  fecit  a  freto  Siculo,  ad.  Att.  2.  1.  5.  „Iam  cum 
se  ille  septimo  die  venisse  a  freto,  neque  sibi  obviam 
quemquam  prodire  potuisse  et  noctu  se  introisse  dixis- 
set  in  eoque  se  in  contione  iactasset,  nihil  ei  novi  dixi 
accidisse:  ex  Sicilia  septimo  die  Romam,  Roma  tribus 
horis  Interamnam."  Hoc  lepidum  Ciceronis  dictum  si 
recte  intellegimus,  discimus  ex  eo,  iter  ex  Sicilia  ma- 
lore tempore  solitum  esse  confici.  C.  Cassinius  Schola 
enim  coram  iudicibus  testatus  erat,  se  eo  die,  quo 
P.  Clodius  dicebatur  fuisse  in  domo  Caesaris  cum  veste 
muliebri,  collocutum  esse  cum  eo  Interamnae;  Cicero 
autem  iurarat,  tribus  horis  ante,  quam  hoc  factum  esse 
C.  Schola  affirmarat,  se  Clodium  Romae  vidisse  ;  necesse 
igitur  erat,  si  utrumque  verum  erat,  eum  iter  65  mi- 
lium  passuum  tribus  horis  confecisse  Itin.  Ant.  p.  58 
ed.  Parth.  ed.  Pind.  Drum.  2.  212.  19.  Iam  Cicero  „quid 
mirum?"  inquit,  quod  tam  celeriter  ex  Sicilia  Romam 
pervenit  Clodius,  quippe  qui  multo  maioris  celeritatis 
documenta  dederit,  cum  tribus  horis  Romam  Interamna 
profectus   sit?"     Aperte   lepidum    hoc    dictum   aculeo 


*)  De  Brundisio  vide  paginam  22. 

privatur,  nisi  mira  et  admirabilis  erat  Clodii  itineris 
celeritas.  Non  inepte  igitur  licetót  conicere,  tabellarios, 
qui  non  ut  nobiles  Romani  commode  proficiscebantur,  sed 
quam  celerrime,  septem  diebus  consuevisse  conficere  iter 
ex  Siciliae  partibus  non  nimis  remotis  in  urbem  Romam. 
Duo  afferam  testimonia,  quae  docent,  quo  fere  tem- 
pore potuerint  litterae  deferri  ex  Gallia  Cisalpina  Ro- 
mam. Primum  cum  D.  Brutus  Mutinae  oppugnaretur 
ab  Antonio,  Cicero  epistulam  ad  eum  misit,  cuius  ini- 
tium  hoc  est:  ad.  Fam.  11.  6.  1  „ Lupus  noster  cum 
sexto  die  Mutina  venisset,  postridie  me  mane  convenit 
tuaque  mihi  mandata  diligentissime  exposuit  et  litteras 
reddidit."  Abest  Roma  a  Mutina,  si  quidem  via  Fla- 
minia tabellarius  Ariminum  usque  utebatur,  milia  pas- 
suum  317  Itin.  Ani.  p.  47,  59  ed.  Parth.  et  Pind.  Paullo 
longiore  tempore  paullo  brevius  iter  confecit  tabellarius, 
qui  nuntium  de  Victoria  apud  Forum  Gallorum  repor- 
tata anno  711  Romam  attulit.  Victus  est  illic  M.  An- 
tonius  a.  d.  XVII  Kal.  Mai.  ad.  Fam.  IO.  30.  1  ;  litterae 
igitur  ab  A.  Hirtio  publice  missae  (14.  Phil.  1,  5,  8)  aut 
eodem  die  scriptae  sunt,  aut  postridie  eius  die;  reci- 
tatae  autem  sunt  in  senatu,  siquidem  prò  corruptis  Ci- 
ceronis  verbis  „per  Idus  Quinci"  legimus,  quod  sup- 
peditavit  liber  Tegernseensis  :  „Me  Parilibus",  id  est 
XI  Kal.  Mai.  14.  Phil.  5.  14,  septimo,  vel  sexto  die1)* 
Haec  habui  dicenda  de  Italia  eisque  provinciis,  quae 
ipsius  quasi  appendiculae  sunt;  pergo  nunc  ad  provin- 
cias  occidentem  versus  sitas. 


x)  De  Victoria  Mutinensi  Romaé  audita  vide  p.  19. 

§2. 

Ac  primum  quidem  quo  tempore  ex  Gallia  Trans- 
alpina litterae  Romam  delatae  sint,  docent  haec  verba 
ad.  Att.  14.  9.  3  „Idem  Balbus  meliora  de  Gallia;  XXI 
die  Utteras  habebat;  Germanos  illasque  nationes  re  audita 
de  Caesare  legatos  misisse  ad  Aurelium,  qui  est  prae- 
positus  ab  Hirtio,  se,  quod  imperatum  esset,  esse  fac- 
turos.  Quid  quaeris?  Omnia  piena  pacis,  aliter  ac  mihi 
Calvena  dixerat."  Haec  verba  procul  dubio  ref erenda 
sunt  ad  tempus,  quo  litterae  allatae  sunt,  nec  aliter 
credibile  est  ea  intellexisse  Manutium,  virum  de  Cice- 
ronis  epistulis  vel  optime  meritum,  quamquam  eius 
nota  ita  scripta  est,  ut  imperitos  possit  fallere.  Hi 
enim  possunt  putare,  Manutium  facere  Ciceronem  di- 
centem:  „Matius,  quod  tibi  scripsi  octava  ante  hanc 
epistula,  ante  decem  circiter  dies,  minus  diebus  XX  tu- 
multuai Gallicum."  Sed  hoc  piane  est  ineptum  et  non 
ad  ea,  quae  octava  epistula  ante  hanc  Attico  scripsit 
Cicero  referenda  sunt  haec  verba,  sed  ad  ea,  quae  scri- 
psit in  eis,  quibus  proxime  succedit  nostra.  Legimus 
enim  in  octava  epistula:  „Quid  Galli,  quid  Hispani,  quid 
Sextus  agat,  vehementer  exspecto"  et  in  quinta:  „ Illa 
signa  non  bona,  quod  cum  signis  legiones  veniunt  ex 
Gallia."  Nunc,  ut  ex  Ciceronis  verbis  de  die  vicesimo 
primo  possit  aliquid  concludi,  quaeram  de  tempore  epi- 
stulae  nonae,  quo  constituto  simul  intellegetur,  dierum 
rationem  minime  congruere  cum  illa  quam  modo  vitu- 
peravi, sententia.  Scripta  autem  est  haec  epistula  post 
octavam,  quod  intellegitur  collatis  verbis,  quae  in  utra- 

que  leguntur  de  tumultu  Gallico;  octava  autem  scripta 
est  non  ante  a.  d.  XVII  Eal.  Mai.,  hoc  enim  die  Cicero 
scribit,  se  novissimam  Attici  epistulam  accepisse  ad. 
Att.  14.  8.  1.  Porro  ep.  9  scripta  est  ante  decimam, 
quia  in  priore  nuntiatur,  Balbum  esse  in  illis  regioni- 
bus,  in  decima  ita  verba  de  eo  fiunt,  ut  appareat,  At- 
ticum  iam  ex  priore  epistula  scivisse,  Balbum  esse  cum 
Cicerone.  Decima  autem  non  scripta  est  ante  a.  d.  XIV 
Kal.  Mai.  quia  Balbi  sermonem  cum  C.  Octavio  ilio  die 
habitum  commemorat,  et  non  post  a.  d.  XIII  Kal.  Mai., 
etenim  duodecima  scripta  est  a.  d.  X  Kal.,  undecima 
autem,  scripta  ante  duodecimam,  ut  docent  ea,  quae  de 
Octavio  narrantur,  composita  est  tertio  die  post  prio- 
rem;  duodecima  igitur  a.  d.  X  Kal.,  undecima  XI  Kal., 
decima  a.  d.  XIII  Kal.,  et  nona  post  a.  d.  XVII,  non 
post  a.  d.  XIV  scripta  est  (16 — 18  Apr.).  Hinc  sequi- 
tur,  ut  litterae,  quas  Balbus  accepit,  non  datae  sint 
post  a.  d.  VI  ve!  a.  d.  IV  Kal.  Apr.  (27,  29  Mart.).  Jam 
si  meminerimus,  etiamsi  a.  d.  IV  demum  scriptae  sint 
litterae  ad  Balbum,  tamen  brevi  tempore  opus  fuisse 
ad  legatos  mittendos,  sequitur,  ut  nuntium  Galli  de 
caede  tyranni  certe  non  acceperint  post  a.  d.  VI  Kal. 
Apr.  (27  Mart.) ,  id  est  duodecimo  die  post  ipsam  cae- 
dem  (15  —  27  Mart.).  Duodecim  igitur  diebus  tabel- 
larii  poterant  pervenire  in  Galliam  septentrionalem, 
hanc  enim  per  legatos  Hirtius  administravit  anno  710 
Drum.  3.  71.  Insolita  re  vera  et  admiranda  est  eius- 
mo3i  celeritas,  nec  tamen  incredibilis ,  si  consideraris, 
quam  ingentis  momenti  fuerit  hic  nuntius.  Non  multum 
igitur  a  vero  aberrabo,  si  statuo,  minus  quam  15  die- 

bus,  etiamsi  satis  festinarent,  hoc  iter  a  tabellariis  non 
solitimi  esse  confici. 

Breviore  sane  tempore  poterat  perveniri  Roma  in 
meridionalem  Galliae  partem  ;  hoc  ut  exemplis  compro- 
bem,  agendum  est  de  Planci  epistulis  scriptis  anno  711.  — 
D.  Brutus  inde  a  mense  Decembri  anni  710  (Drum.  1. 
288)  oppugnatus  est  Mutinae  ab  Antonio;  L.  Plancus 
interea  fuit  in  provincia  sua  Drum.  3.  686  ultra  Rho- 
danum  ad.  Fam.  10.  9.  3,  exspectaturus  scilicet,  quae- 
nam  partes  futurae  essent  superiores.  Cicero  iam  cum 
esset  Romae  M.  Antonius,  iterum  iterumque  litteris  co- 
hortatus  erat  Plancum,  ut  desertis  Caesarianorum  par- 
tibus  faveret  Antonii  inimicis.  Plancus,  ut  erat  pruden- 
tissimus  et  callidissimus,  tum  demum  epistulas  Ciceroni 
remisit,  cum  nullum  iam  erat  periculum,  ne  ab  Antonio 
interciperentur,  et  publicas  omnino  non  misit  (ad.  Fam. 
1 — 4);  ut  in  utramque  partem  viam  sibi  apertam  ser- 
varet,  interim  per  legatos  suos,  qui  forte  Romae  erant, 
egit  cum  Cicerone,  promisitque,  se  eius  partes  de  con- 
silii  sententia,  si  ad  arma  ventum  esset,  amplexurum; 
quod  idem  sive  per  eosdem,  sive  per  alios  internuncios 
Antonio  consuli  procul  dubio  promisit;  publicos  vero 
litteras  per  satis  longum  tempus  omnino  non  misit. 
Tandem,  cum  iam  ortum  esset  bellum,  ne  senatui  su- 
specti  fierent,  neve  tamen  Antonium  offenderent,  Lepi- 
dus  et  Plancus  litteras  Romam  miserunt  pacem  sua- 
dentes,  quae  a.  d.  XIII  Kal.  Apr.  recitatae  sunt  in 
senatu;  de  tempore  accurate  egit  Drumannus  1.  282. 
Plancus,  ut  suo  modo  in  utramque  partem  tutus  esset, 
M.  Furnium,  qui  iam  antea  cum  mandatis  imperatoris 

Romae  fuerat,  denuo  misit  in  urbem  (ad.  Fam.  10.  6.  1, 
8.  5)  eique  commendavit,  ut,  si  quem  offendissent  lit- 
terae  publicae,  sermone  et  oratione  privatim  et  publice 
mitigaret  animos.  Sane  in  ineptissimum  tempus  incur- 
rebant  litterae  pacem  suadentes,  cum  modo  alter  quoque 
eonsul  ad  exercitum  profectus  esset  et  eotidie  exspecta- 
retur  nuntius  de  pugna  aliqua  commissa.  Fieri  igitur 
non  potuit,  quin  in  malam  partem  acciperentur  et  mi- 
nime Planco  conciliar ent  grati am  atque  favor em  senatus. 
Quod  cum  intellexisset  Furnius,  et  senatui  privatimque 
Ciceroni  exposuit,  re  vera  Plancum  deditum  esse  toto 
animo  rei  publicae  saluti  ad.  Fam.  10.  6.  1 ,  et  statim 
suas  Ciceronisque  litteras  misit  ad  Plancum,  eumque 
cohortatus  est,  ut  quam  celerrime  novis  litteris  publicis 
in  gratiam  sese  restitueret.  Tabellarii  hasce  epistulas 
ferentes  profecti  sunt  Roma  a.  d.  XIII  Kal.  Apr.,  et 
M.  Varisidius,  qui  Planci  responsa  et  novas  litteras 
publicas  (ad.  Fam.  10.  7,  8)  attulit,  Romam  venit  VII 
Id.  Apr.  ad  Fam.  10.  12.  2.  conf.  10.  7.  1.  Duplex  igi- 
tur iter  Roma  usque  in  Galliae  partem  ultra  Rhodanum 
sitam  confectum  est  diebus  undeviginti.  Cum  igitur  tem- 
pus fuerit  brevissimum  et  Plancus  ideo  acceptis  litteris 
moram  potuerit  facere  nullam,  sequitur,  ut  epistulae 
ad.  Fam.  10.  7  et  8  scriptae  sint  a.  d.  Ili  Kal.  Apr.,  vel 
pridie,  vel  postridie.  —  His  litteris  callidissime  scriptis 
Plancus  periculum  a  suo  capite  amovit  et  convertit  in 
senatum  imprimisque  in  Ciceronem,  qui  nihil  magis  cu- 
piebat,  quam  ut  ei,  qui  exercitibus  praeessent,  proprio 
Consilio  rem  publicam  liberarent,  neve  exspectarent  se- 
natus iussa.  Conf.  ad.  Fam.  11.  7.  2,  10.  16.  2,  10. 10.  2. 

„Quam  ob  rem,  mi  Plance,  incumbe  toto  pectore  ad 
laudem,  sub  veni  patriae,  opitulare  collegae."  Haec 
verba  scripta  sunt  a.  d.  Ili  Kal.  Apr.,  id  est,  post  ac- 
ceptas  priores  litteras  Planci,  quibus  pacem  commen- 
dabat,  ante  acceptas  alteras  ad.  Fam.  10.  8;  haec  ipsa 
Planci  epistula  missa  ad  senatum  docet,  a.  d.  XIII  Kal. 
Apr.,  cum  ageretur  de  Planci  rebus,  nondum  decretum 
esse,  ut  subveniret  Bruto.  Iussum  autem  eum  esse, 
auxilio  venire  collegae  docent  haec  Polionis  verba:  ad. 
Fam.  10.  33.  1.  „Utinam  eodem  senatusconsulto ,  quo 
Plancum  et  Lepidum  in  Italiani  arcessistis,  me  quoque 
iussissetis  venire",  et  firmato  et  comprobatur  Dionis 
testimonio  Dio.  46,  29,  conf.  Zon.  10.  15.  Dio.  46.  38. 
Itaque  verisimile  est,  in  illis  actis,  quae  ad  Plancum 
missa  sunt,  postquam  ab  a.  d.  VII  Id.  Apr.  per  triduum 
(7,  8,  9  Apr.  ad.  Fam.  10.  12.  3  —  4)  actum  de  eo  est, 
fuisse  hoc  senatus  consultum.  Hac  re  nuntiata  Plancus 
non  rescripsit  quidem  statini  senatui,  sed  rumores  Ro- 
mani pervenerunt,  eum  profectum  esse  et  firmas  habere 
copias.  Hic  rumor  Romam  pervenit  „biduo  ante  victo- 
riam",  scilicet  ante  nuntiatam  victoriam  ad.  Fam.  10.  14 
(scripta  est  epistula  III  Non.  Mai.  5  Mai.).  Nuntius 
autem  de  Victoria  non  eo  ipso  die,  quo  Cicero  scripsit, 
Romam  videtur  pervenisse,  recenti  enim  laetitia  elatus 
et  fusius  et  magis  oratorum  genere  dicendi  usus  scri- 
psisset  Cicero;  nuntius  igitur  de  pugna  commissa  certe 
Romam  non  allatus  est  post  diem  octavum;  cum  sexto 
die,  ut  supra  vidimus  Mutina  Romam  potuerit  perve- 
niri,  non  sane  verisimile  est,  tanti  momenti  nuntium 

octavo  demum  die  allatum  esse. 

Non  putavi  silentio  praetereundum ,  quod  legimus 
de  epistula  a  D.  Bruto  ad  Plancum  missa.  Legimus 
autem  bis  apud  Ciceronem,  D.  Brutum  Idibus  Maiis  epi- 
stulam  accepisse  a  Planco  ad.  Fam.  11.  14.  3,  10. 20.  2. 
Verisimillimum  est,  hanc  relatam  esse  a  Brubi  tabel- 
lare, qui  Bruti  epistulain  ad  Plancum  tulit  datam  prid. 
Non.  Mai.  ex  finibus  Statiellensium  ad.  Fam.  11.  11;  si 
ita  est,  nono  die  redux  erat  a  Planco;  sed  hoc  minus 
certum  est,  quia  potest  dubitari,  num  re  vera  Planci 
epistula  responderit  illi  Bruti,  datae  prid.  Non. 

Britanniam  hoc  loco  praetereo,  quia  inferiore  loco, 
cum  agam  de  Gabinii  iudicio,  mihi  erit  disputandum  de 
litteris  ex  Britannia  Romam  delatis. 

Expressis  quidem  verbis  nusquam  legitur  in  epistu- 
lis,  quo  tempore  in  Hispaniam  tabellarii  pervenerint, 
sed  et  apud  alios  scriptores  quaedam  inveni,  quae  non- 
nullum  usum  habent  ad  hanc  rem  diiudicandam,  et  ex 
quibusdam  epistularum  locis  nonnihil  potest  concludi. 
Primum  satis  compertum  habemus,  quo  die  nuntius  de 
pugna  apud  Mundam  commissa  Romam  pervenerit.  Vicit 
Caesar  Liberalibus  b.  hisp.  31.  „Ita  ipsis  Liberalibus 
fusi  fugatique  non  superfuissent,  nisi  in  eum  locum 
fugissent,  ex  quo  erant  egressi."  Plut.  Caes.  56.  Drum. 

3.  636.  Romae  autem  audita  est  Victoria  pridie  Pari- 
lia  Dio.  43.  42.  „t«  i€  IlaQiXia  InnodQOfiia  d&avdxo^ 
ovxs  ys  xaì  dice  xrjv  nóXiv,  oxi  èv  ccvxoTg  €xxiGzo>  àXXà 
dia  Tfjp  xov  KaiactQog  viwriv,  òzi  ij  cìyysXia  avrijs  xi\* 
TiQOTSQaiq  TTQÒg  icTTisQctp  cìyixsTO,  hiiiri&rj^  Marqu.  Ench. 

4.  164.  Die  igitur  tricesimo  quinto  tabellarii  Romam 
pervenerunt,  qui  litteras  de  Victoria  attulerunt.     Cum 

hoc  non  male  congruunt,  quae  Polio  Ciceroni  scribit 
ad.  Fam.  10.  33.  5.  ^Maxime  tamen  doleo  adeo  et  longo 
et  infesto  itinere  ad  me  veniri,  ut  die  quadragesimo 
post,  aut  ultra  etiam,  quam  facta  sunt,  omnia  nuncien- 
tur."  Monendum  hic  est,  in  Hispaniam  et  navi  et  pe- 
dibus  potuisse  perveniri;  tutior  ab  inimiris  et  celerior 
erat  navigatio,  quam  iter  terrestre,  sed  necessario  hie- 
mali  tempore  intermittebatur  ;  terrestre  iter  erat  multo 
longius  et  periculosius.  De  hac  re  apud  ipsum  Polio- 
nem  haec  legimus:  ad.  Fam.  10.  31.  1.  „Itaque  nisi  nave 
perlatae  litterae  essent,  omnino  nescirem,  quid  istic 
fieret.  Nunc  vero  nactus  occasionem,  postquam  navi- 
gari  coeptum  est,  cupidissime  et  quam  creberrime  seri- 
barn  ad  te."  Praeterea  exstant  testimonia,  quo  tempore 
Caesar  ad  bellum  Mundense  gerendum  profectus  sit  in 
Hispaniam;  iam  supra  semel  adhibui  id,  quod  de  no- 
bilis  cuiusdam  Romani  itinere  traditum  est;  hoc  saepius 
non  feci,  quia  eiusmodi  dierum  numeri  tum  tantum 
aliquem  usum  habent  ad  meum  propositum,  cum  con- 
stat,  hos  viros  quam  *  celerrime  esse  profectos;  etenim 
per  se  patet,  nobiles  viros  multo  lentius  et  commodius 
proficisci  consuevisse,  quam  tabellarios  ;  —  Caesaris  ce- 
leritas  tanta  erat,  ut  proverbii  loco  adhiberetur  ab  aequa- 
libus;  satis  erit  monere  Ciceronis  verborum  ad.  Att. 
16.  10.  1.  „Aiunt  enim,  eum  (Antonium)  Caesarina  uti 
celeritate."  conf.  ad.  Att.  12.  51.  2.  Imprimis  admiraban- 
tur  huius  itineris  Hispaniensis  celeritatem  Suet.  Caes.  56. 
„Novissimum  (librum,  qui  inscribitur  iter),  dum  ab  urbe 
in  Hispaniam  ulteriorem  quarto  et  vicesimo  die  per- 
venite   De  eo,  quod  nonnulli  auctores  sunt,  27  diebus 

Caesarem  hoc  iter  conferisse  (Strab.  3.  160,  App.  b.  e. 
2.  103,  Dio.  43.  32),  confer  Drumaimi  no'tam  3.  633. 
Praeterea  commemoratur  quidem  ad.  Att.  13.  20.  1  dies, 
quo  Caesar  Hispali  litteras  consolatorias  misit  ad  Cice- 
ronem,  sed  parum  constat,  quando  Romam  pervenerint. 
Ex  Africa,  quam  provinciam  annis  710  et  711  ob- 
tinuit  Q.  Cornificius,  epistulam  Romam  allatam  esse 
vicesimo  die,  scribit  Cicero  ad.  Fam.  12.  25.  li  „Libe- 
ralibus  litteras  accepi  tuas,  quas  mihi  Cornificius  altero 
et  vicesimo  die,  ut  dicebat,  reddidit"  ;  num  hoc  solemne 
fuerit  tempus,  an  litterae  vel  lentius  vel  citius  solitae 
sint  deferri,  parum  constat,  quia  desunt  alia  exempla, 
cum  quibus  hoc  tempus  possit  comparari. 

§3. 

Iam  absoluto  occidente  converto  me  ad  orientem, 
id  est  ad  Graeciam,  Asiam,  Syriam.  Ac  primum  qui- 
dem testimonium  mihi  afferendum  est  auctoris  epistu- 
larum  ad  M.  Brutum,  quae,  quamquam  minime  scriptae 
sunt  a  Bruto  et  Cicerone,  tamen  compositae  sunt  a  fal- 
sario antiquissimo  et  ab  homine,  qui  poterat  scire,  quo 
tempore  Ciceronis  aetate  litterae  delatae  essent  ex 
Graecia  Romam;  itaque  hoc  testimonium  non  putavi 
spernendum.  Ps.  eie.  ad.  Brut.  2.  4.  1.  „Datis  mane 
a.  d.  VI  Id.  Apr.  Scaptio  litteris,  eodem  die  tuas  accepi 
datas  Kal.  Apr.  Dyrrhachio  vesperi."  Sane  celerrime 
profectus  est  hic  tabellarius,  septem  enim  diebus  con- 
fecit  praeter  navigationem  Dyrrhachio  Brundisium  milia 
passuum  362  (72  /2  mil.  geogr.)  Pind.  et  Parth.  Itin.  Ant. 
p.  49,  51,  53.    Ceterum   ex  his  verbis  hoc  quoque  in- 

tellegimus,  iter  Roma  Brundisium ,  quod  Q.  Horatius 
confecit  decem  diebus,  posse  confici  diebus  non  pluribus, 
quam  sex. 

Patris  cum  M.  Tiro  aegrotus  a  Cicerone  esset  re- 
lictus,  Brundisium  ad  patronum  litteras  misit  datas  Idib. 
Novembr.  anni  704,  quae  Ciceroni  redditae  sunt  a.  d.  V 
Kal.  Dee  (13—27  Nov.)  ad.  Fam.  16.  9.  2.  In  eis,  quae 
modo  afferam,  non  est  mirandum,  quod  vehementer  in- 
ter  se  differunt  numeri  dierum,  etenim  non  totum  iter 
erat  terrestre,  navigandi  autem  cum  omnes  antiqui 
populi,  tum  Romani  non  ita  erant  periti,  ut  etiam  in 
tempestate  hiemali  et  vento  minus  secundo  ausi  sint 
sese  mari  committere.  Ita  scimus,  tabellarios  Roma 
Athenas  potuisse  quidem  pervenire  diebus  XXI;  sed 
scribit  Cicero  filius  ad.  Fam.  14.  5.  1.  „Cum  vehementer 
tabellarios  exspectarem  cotidie,  aliquando  venerunt  post 
diem  XL  et  VI,  quam  a  vobis  discesserant,  quorum  mihi 
adventus  fuit  optatissimus."  Sic  scribit  Cicero  filius;  de 
epistula  die  vicesimo  primo  aliata  ipse  Cicero  scribit 
ad.  Fam.  14.  5.  1.  „Pridie  Idus  Octobres  Athenas  veni- 
mus,  cum  sane  adversis  ventis  usi  essemus  tardeque 
et  incommode  navigassemus.  De  nave  exeuntibus  Aca- 
stus  cum  litteris  nobis  praesto  fuit,  uno  et  vicesimo 
die,  sane  strenue."  Sed  etiam  per  quartam  fere  anni 
partem  litterae  erant  in  itinere,  ut  Attici  epistula,  quam 
tamen  non  tabellarius,  sed  Attici  familiaris  secum  tulit 
ad.  Att.  1.  20.  1.  „Cum  e  Pompeiano  me  Romam  rece- 
pissem  a.  d.  Ili  Idus  Maias  Cincius  noster  eam  mi  abs 
te  epistulam  reddidit,  quam  tu  Idibus  Febr.  dederas." 
Erat  autem  ilio  tempore  in  Graecia  Atticus.  Drum.  5. 13. 

Diutius  erit  commorandum  in  Asia  et  Cilicia  pro- 
vincia, quia  uberrima  subministratur  materia;  exstant 
enim  permultae  litterae  scriptae  a  Cicerone,  cum  prò 
consule  Ciliciam  obtineret  annis  703  et  704,  et  non  pau- 
cae,  quae  Roma  hoc  tempore  ad  eum  sunt  missae.  Pro- 
ficiscendum  hic  quoque  puto  ab  eis  locis,  ubi  expressis 
verbis  scriptum  invenimus,  tot  diebus  epistulam  aliquam 
delatam  esse  in  Asiam.  Et  feliciter  quidem  contingit, 
ut  ipsius  Ciceronis  testimonio  compertum  habeamus, 
quo  tempore,  si  celeriter  tabellarii  proficiscebantur,  po- 
tuerint  in  Asiam  pervenire.  Scribit  enim  ad.  Att.  5. 
19.  1.  „Obsignaram  iam  epistulam,  quam  puto  te  modo 
perlegisse,  scriptam  mea  manu,  in  qua  omnia  conti- 
nentur,  cum  subito  Appii  tabellarius  a.  d.  XI  Kal.  Oct. 
septimo  et  quadragesimo  die  Roma  celeriter  —  hui  quam 
longe!  —  mihi  tuas  litteras  reddidit"  (2Sext.  —  20Sept.). 
Hinc  licet  conicere,  si  commemoratur,  epistulam  ali- 
quam celeriter  allatam  esse,  numerus  dierum  tamen  non 
affertur,  tabellarium  per  paullo  brevius  tempus,  quam 
per  quinquaginta  dies  fuisse  in  itinere.  Ita  fit,  ut  ac- 
curatius,  quam  antea  factum  est,  possit  constitui  tempus 
triumphi  a  P.  Lentulo  Spinthere  acti;  dicit  enim  Cicero 
in  epistula  scripta  Idibus  Februariis  anni  704  (ad.  Att. 
5.  21.  9)  i.  i.  §  4.  „Acceperam  autem  satis  celeriter 
Iconii  per  publicanorum  tabellarios  a  Lentuli  triumpho 
datas."  Sequitur  igitur,  ut  extremis  diebus  mensis  De- 
cembris  triumpharit  Lentulus.    Coni  Drum.  2.  541. 

Non  multo  lentius  profectus  est  tabellarius,  qui  eam 
Attici  epistulam  attulit,  de  qua  loquitur  Cicero  ad.  Att.  5. 
18. 1.  „Quam  vellem,  Romae  esses,  si  forte  non  es!  Nihil 

enim  certi  habebamus,  nisi  accepisse  nos  tuas  litteras 
a.  d.  XIII  Kal.  Sext.  datas."  Ex  his  ipsis  verbis  intelle- 
gitur,  per  nonnullos  dies  Ciceronem  Roma  nuncios  non 
accepisse,  necessario  igitur  ea  Attici,  quam  commemorat, 
epistula  aliquot  dies  ante  aliata  est,  quam  suam  scripsit. 
Scripta  autem  est  ep.  18  post  a.  d.  XIII  Kal.  Oct.,  ete- 
nim  in  ipsa  commemorantur  litterae  publicae,  quas  le- 
gimus  ad.  Fam.  15. 1,  in  quibus  senatui  narrat,  a.  d.  XIII 
sese  nuntium  accepisse,  Parthos  transisse  Euphratem; 
scripta  autem  est  ante  a.  d.  XI  Kal.  Oct. ,  hoc  enim  die 
advenerunt  Attici  litterae,  de  quibus  verba  feci  paullo 
superiore  loco,-  cum  modo  obsignata  esset  ep.  18.  Scripta 
igitur  haec  est  aut  a.  d.  XII,  aut  a.  d.  XI  Kal.  Oct.;  et 
Attici  epistulam,  cum  nonnullis  diebus  ante  aliata  sit, 
Cybistra  pervenisse  verisimile  est  circa  Idus  Septembris, 
confecit  igitur  iter  quinquaginta  circiter  diebus.  Hoc, 
quod  modo  exposui  non  parvi  mihi  videtur  esse  mo- 
menti, quia  inde  discimus  et,  quo  fere  tempore  Parthi 
fugati  sint  a  C.  Cassio,  et  quae  sit  Ciceronis  fides  nar- 
rantis  de  his  rebus.  Constat  enim,  nuncium  de  Parthis 
a  Cassio  victis  Romam  pervenisse  Nonis  Oct.,  vel  pridie 
ad.  Att.  5.  21.  2.  „Quo  autem  die  Cassii  litterae  vietri- 
ces  in  senatu  recitatae  sunt,  id  est  Nonis  Oct.,  eodem 
meae  tumultum  nuntiantes.  Axius  noster  ait  nostras 
auctoritatis  plenas  fuisse,  illis  negat  creditum."  Non 
paullo  longius  ab  urbe  abest  Antiochea,  quam  Cybistra, 
litteras  igitur  inde  Romam  prius  delatas  esse,  quam 
Cybistra,  non  est  credibile.  Itaque  pugna  contra  Par- 
thos non  potest  facta  esse  post  Kalendas  Sept.,  vieti 
potius  illi  sunt  exeunte  Sextili,  non,  ut  videbatur  Dru- 

marino,  mense  Septembri;  de  hac  pugna  etiamsi  minus 
certis  tutisque  itineribus  proficiscerentur  tabellarii  in  illis 
regionibus,  tamen  necesse  est,  Ciceronem  prius  certio- 
rem  esse  factum,  quam  senatum.  Et  procul  dubio  rem 
prò  certo  scivit,  cum  proficisceretur  Tarso  Non.  Oct., 
quamquam  in  epistula  postridie  missa  simulat  se  incer- 
tum  tantum  rumorem  accepisse,  nihil  iam  esse  timen- 
dum  ad.  Fam.  3.  8.  „De  Parthis  quod  quaeris,  fuisse 
nullos  puto;  Arabes  qui  fuerunt,  admixto  Parthico  or- 
natu,  dicuntur  omnes  revertisse."  Jam  si  statuimus, 
Ciceronem  iam  Cybistris  cum  esset  (ubi  fuit  per  totum 
fere  mensem  Sept.),  certiorem  factum  esse  de  Partho- 
rum  fuga,  sed  nihil  de  hac  re  Romam  nuntiasse,  omnia 
plana  fiunt,  quae  antea  mira  videbantur  et  paene  incre- 
dibilia;  tum  intellegìmus,  cur  subito  tantum  animi  ac- 
cesserit  consulari  non  nimis  bellicoso,  ut,  cum  antea 
epistulam  nullam  misisset ,  quin  tremeret  de  Parthis, 
quin  affirmaret,  suas  copiolas  minime  esse  idoneas,  quae 
illorum  exercitui  resisterent,  postea,  cum  hostem  audis- 
set  nullum  iam  esse  in  Syria,  statim  castra  moverit 
Tarsum  et  inde  in  Amanum.  Atticum,  ut  Drumannus 
iam  recte  monuit,  vult  credere,  se  appropinquante  Par- 
thos  territos  esse,  Cassio  animum  accessisse  et  ita  hostes 
victos  esse;  paullo  verius,  non  piane  vere,  ut  putavit 
Drumannus,  scribit  Catoni,  cum  in  Amanum  venisset, 
se  audisse,  Parthos  iam  esse  victos,  namque  verisimilli- 
mum  est,  eum  Parthorum  cladem  scivisse  prius,  quam 
in  Amanum  profectus  est;  si  non  scivisset,  certe  non 
profectus  esset.  Coni  ad.  Att.  5.  20.  3,  ad.  Fam.  15.  4.  7. 
Demonstravi  superiore  loco,  quo  tempore,  si  celeri- 

ter  proficiscebantur  tabella™,  Roma  in  Asiana  delatae 
sint  litterae;  sed  multo  plurimae  nimirum  diutius  erant 
in  itinere.  Antea  feci  mentionem  duarum  epistularum 
ad.  Att.  5.  18.  19,  scriptarum  a.  d.  XI  (?)  Kal.  Oct.  et 
postridie;  has  Atticus  iam  acceperat,  cum  scriberet  eam 
epistulam,  cui  Cicero  respondet  ep.  ad.  Att.  6.  li  Et 
quamquam  ad  eam  rem,  quam  nunc  sum  tractaturus, 
sufficit  id,  quod  initio  epistulae  legimus,  de  die  ac- 
ceptarum  ab  Attico  litterarum,  tamen,  quoniam  in  com- 
mentatione  mea  perventum  est  ad  hanc  epistulam,  non 
omittendam  puto  quaestionem,  quando  scripta  sit. 

Habet  diei  significationem  in  fine  :  „  Post  Leuctricam 
pugnam  die  septingentesimo  sexagesimo  quinto. "  Jam 
pridem  commentatores  intellexerunt,  hanc  diei  significa- 
tionem esse  eandem,  quae  legitur  ad.  Att.  5.  13.  1. 
„Ephesum  yenimus  a.  d.  XI  Kal.  Sext.  sexagesimo  et 
quingentesimo  post  pugnam  Bovillanam."  Omnes  con- 
sentiunt,  illam  Leuctricam  pugnam  esse  caedem  Clodii, 
et  hanc  quoque  pugnam  Bovillanam  omnes  intellexerunt 
esse  Milonis  proelium  cum  Clodio  in  via  Appia  prope 
Bovillas.  Unus  Manutius  mirum  quantum  erravit  et 
sententiam  protulit  prorsus  ineptam,  putat  enim  Cice- 
ronem  significare  luctationem  illam,  quae  facta  esset 
inter  amicos,  cum  Attico  valediceret.  Hoc  igitur  tenen- 
dum  est,  esse  sermonem  de  caede  Clodiana.  Et  nostro 
quidem  loco  optime  sese  habet  dierum  ratio.  Occisus 
enim  est  Clodius  secundum  Asconii  testimonium  ex  ipsis 
actis  depromtum  a.  d.  XIII  Kal.  Febr.  (18  Ian.,  non, 
ut  putat  Drumannus  20  Ian.;  hic  enim,  ut  fere  semper 
accidit  viro  doctissimo,  ut  neglecta  anni  forma  antecae- 
sariana  in  miras  difficultates  incurrerit  chronologicas). 

Asc.  in  Mil.  p.  32,  Cic.  pr.  Mil.  10.  27.  -Iam  ratio  haec 
est:  de  anno  702,  qui  habebat  mensem  intercalarem, 
ideoque  dies  sive  377,  sive  378  Asc.  in  Mil.  p.37  Momm- 
sen.  Chron.  Rom.  p.  21,  reliqui  erant  dies  360  vel  361; 
huc  accedit  annus  integer703  dierum  355,  fiunt  dies  715 
vel  716;  accedit  insuper  Ianuarius  anni  704  dierum  29, 
fiunt  744  vel  745.  Die  igitur  vicesimo  primo,  vel  vice- 
simo  altero  post  Kalendas  Febr.  scripta  est  epistula,  id 
est  aut  a.  d.  Ili,  aut  a.  d.  IV  Terminalia;  et  sane  potest 
hoc  die  scripta  esse;  composuit  enim  eam  Cicero  post 
a.  d.  V  Terminalia,  quo  die  Attici  epistulam  accepit,  cui 
respondet;  et  ante  Liberalia,  quibus  fratri  filio  volebat 
togam  puram  dare  §.  12.  Ut  constituamus,  num  a.  d.  Ili, 
an  a.  d.  IV  scripta  sit,  quaerendum  est  de  altero  dierum 
numero,  qui  legitur  ad.  Att.  5.  13.  1.  Ephesum  Cicero 
venit  a.  d.  XI  Kal.  Sext.,  id  est  22.  lui.  Hunc  diem  se- 
cundum  eam  lectionem,  quam  nunc  habemus  in  libris 
Bosii  scidis,  vel  potius  rectae  falsarii  coniecturae  debitam 
Cicero  dicit  esse  quingentesimum  sexagesimum  a  pugna 
Bovillana.    Reliqui  sunt  de  anno  702,  ut  modo  dixi 

dies. 360,  vel  361; 

accedit  anni  703  mensis 

Ianuarius  dierum 29 

Februarius 28 

Martius .31 

Aprilis 29 

Maius 31 

Iunius 29 

et  de  mense  Quinctili  dies  .  21 
fiunt  dies  vel  558,  vel  559. 
Si  a.  d.  XI  Kal.  Sextiles  559  dies  praeterierant,  hic  dies 

re  vera  erat  quingentesimus  sexagesimus1),  et  omnia 
recte  se  habent;  non  ita  si  praeterierant  558  dies;  se- 
quitur  igitur  hinc,  quod  non  inveni  quemquam  adirne 
animadvertisse ,  ut  mensis  intercalarius  anni  702  ha- 
buerit  dies  23.  Schuetzius  (voi.  3.  44)  cuin  crederet 
Pontederae  numeranti  555  dies,  eo  confugit,  ut  diceret, 
Ciceronem  videri  plenum  numerum  posuisse  prò  incom- 
pleto (abrunden);  sed  fugit  eum,  quod  nemo  sanus,  si 
implet  numerum  555,  facere  560,  sed  550;  et  insuper 
non  animadvertit,  totam  hanc  dierura  numerandorum 
rationem,  ut  est  omnino  nugax  et  puerilis,  ne  puerilem 
quidem  esse,  si  ne  accurate  quidem  et  recte  numerantur 
dies.  Ad  altera  verba  ad.  Att.  6.  1  explicanda  Schuetzius 
ipse  videtur  dies  numerasse,  sed  pervenit  ad  a.  d.  VI  Kal. 
Mart.,  quam  sententiam  confutare  non  possum,  quia  cai- 
culi  viam  atque  rationem  non  ostendit  vir  doctus.  — 
Postquam  hoc  constitutum  est,  sequitur  ut  prima  epistula 
sexti  libri  scripta  sit  a.  d.  IV  Terminalia,  postridie  igi- 
tur, quam  Attici  epistulam  accepit. 

Quando  haec,  quam  modo  commemoravi,  Attici  epi- 
stula scripta  sit,  docent  haec  verba:  ad.  Att.  6.  1.  22. 
„Litterarum  datarum  prid.  Kal.  Ian.  suavem  habuit  re- 
cordationem  clarissimi  iuris  iurandi,  quod  ego  non  eram 
oblitus;  magnus  enim  praetextatus  ilio  die  fui."  Post- 
quam ita  lectio  restituta  est,  non  potest  dubitari,  quin 
Attici  epistula,  cui  respondet  Cicero,  prid.  Kal.  Ian. 
anno  703  scripta  sit.  Hinc  igitur  cognoscimus,  quo  tem- 
pore litterae  Laodiceam   delatae  sint  (31  Dee.  703  — 

x)  De  numerandi  ratione  conf.  Mommseni  notam  Chron.  Rom. 
p.45. 

19  Febr.  704)  ex  Epiro.  Atticum  autem  eo  tempore 
iam  fuisse  in  Epiro  docet  eiusdem  epistulae  paragr.  11. 
„Sed  scriberem  de  hoc  ad  te  plura,  si  Roinae  esses;" 
profeetus  erat  in  Epirum  circa  Kal.  Sext.  a.  703  ad. 
Att.  5.  18.  1.  Litteras,  quas  Atticus  recentissimas  se 
habere  scripserat  prid.  Kal.  Ian.,  datas  a.  d.  X  Kal.  Oct. 
(ad  Att.  6.  1.  1,  conf.  5.  19.  1)  Cybistris,  videtur  ali- 
quanto  ante  accepisse,  quam  suas  scripsit;  videtur  enim 
miratus  esse,  cur  tamdiu  epistulam  acceperit  nullam  et 
nonnullas  proconsulis  epistulas  amissas  esse  suspicatus 
videtur  interrogasse,  num  suae  omnes  delatae  sint  ad. 
Att.  6.  1.  1.  Unam  epistulam  post  admodum  longum 
demum  tempus  sibi  redditam  esse  queritur  Cicero  ad. 
Att.  5.  21.  1.  „Eas  Laodiceae  denique,  cum  eo  venissem 
III  Id.  Febr.  Laenius  mihi  reddidit,  datas  a.  d.  X  Kal. 
Oct."  Non  multum  igitur  abest,  quin  post  quinque  de- 
mum menses  redditae  sint. 

De  Syria  exstant  pauca  litterarum  allatarum  exem- 
pla;  satis  celeriter  prò  longitudine  itineris  Ciceroni  al- 
latae  sunt  Cassii  litterae,  quae  scripta  erant  Nonis  Maiis 
ex  castris  non  longe  ab  Apamea,  quae  est  in  Syria  (ad. 
Fam.  12.  12).  Respondet  huic  Cicero  in  epistula  ad. 
Fam.  12.  10,  scripta  post  pridie  Kal.  Quinct.,  sed  non 
multo  post  hunc  diem,  etenim  ut  novi  aliquid  narrat 
Cicero ,  ilio  ipso  die  M.  Lepidum  hostem  esse  declara- 
tum;  non  multo  igitur  pluribus,  quam  50  diebus  ex 
Syria  epistula  Romam  pervenit.  Altera,  cuius  mentio 
fit  ad.  Att.  14.  9,  multo  diutius  fuit  in  itinere.  Antistii 
enim  Veteris  litteras  datas  anno  709  prid.  Kal.  Ian. 
modo  acceperat  Balbus,  cum  scriberet  Cicero  epistulam 

nonam  libri  14  ad  Atticum  (16  — 18  Apr.  vide  p.  16). 
Paullo  pluribus  igitur,  quam  centum  diebus  delata  est 
Veteris  epistula. 

§4. 

A.  Gabinio,  cos  696,  cum  administrata  per  annos 
697,  698,  699  Syria  provincia  ad  urbem  rediisset,  pro- 
tinus  complura  iudicia  imminebant:  de  maiestate,  de 
ambitu,  de  pecuniis  repetundis.  Ne  offenderetur  a  plebe 
irata,  clam  noctu  urbem  intravit  a.  d.  IIII  Kal.  Oct. 
(27.  Sept.).  Ac  primum  quidem  actum  in  eum  est  de 
maiestate;  de  huius  iudicii  tempore  auctore  Drumanno 
(3.  56.  A.  76)  nihil  potest  constitui,  nisi  ante  a.  d.  IV 
Nonas  Nov.  causam  esse  iudicatam,  ex  Ciceronis  enim 
verbis  „de  maiestate  seiemus  triduo"  nihil  posse  con- 
cludi: —  posse  aliquid  ex  hisce  M.  Tulli  verbis  concludi 
nec  abesse  multum,  quin  ad  diem  possit  constitui  iu- 
dicii tempus,  quam  poterò  accuratissime  equidem  sum 
demonstraturus. 

Imprimis  oportebit  constitui,  quo  tempore  scripta  sit 
ea,  in  qua  haec  verba  leguntur,  Ciceronis  epistula  ad. 
Q.  fr.  3.  3.  Quicunque  eam  vel  obiter  tantum  legerit, 
eam  scriptam  esse  intelleget  anno  700,  cum  Q.  Cicero 
cum  Caesare  esset  in  Gallia  et  Britannia;  quibus  autem 
diebus  scripta  sit,  concludam  ex  hisce  verbis:  „sed  me 
illa  cura  sollicitat  angitque  vehementer,  quod  dierum 
iam  amplius  L  intervallo  nihil  a  te,  nihil  a  Caesare, 
nihil  ex  istis  locis,  non  modo  litterarum,  sed  ne  rumoris 
quidem  affluxit."  Jam  quaeritur,  quod  temporis  spatium 
in  animo  habuerit  Cicero,  cum  verba  faceret  de  quin- 
quaginta  illis  diebus.   Frustra  de  hac  re  consului  Dru- 

marmimi  (6.  735.  A.  15),  lapsu  enim  quodam  calami  ac- 
cidit  viro  doctissimo,  ut  L  illos  dies  numeraret  a  die 
decimo  mensis  Sext.  ;  quod  quam  ineptum  sit,  intelleget, 
quicunque  inspiciet  tabulam  epistularum  hoc  tempore 
Romam  ex  Britannia  missarum.  Sed  antequam  ipsam 
tabulam  compono,  disserendum  mihi  videtur  de  quibus- 
dam  Ciceronis  verbis,  quae  utrecte  intellegantur,  non 
parvi  momenti  est  ad  recte  componendam  tabulam.  Le- 
gitur  enim  ad  Q.  fr.  3.  1.  17:  „Cum  hanc  epistulam 
eompliearem,  tabellarii  a  vobis  venerunt  a.  d.  XI  Kal. 
Sept.  vicesimo  die."  Haec  verba  non  esse  sana,  iam 
ante  Schuetzium  est  intellectum;  qui  enim  potuit  fieri, 
ut  epistulam  complicaret  Cicero  mense  Sextili,  cum  in 
hac  ipsa  epistula  narret  res  post  Idus  Septembres  gestas. 
Itaque  Schuetzius  „Sept."  mutavit  in  „Oct."  secutus  Ma- 
nutium,  alii  „Sept."  putaverunt  uncis  includendum.  Sed 
neutra  sententia  mihi  quidem  probatur;  non  enim  est 
credibile,  scribas  quamvis  ineptos  prò  „Sept."  legisse 
„Oct."  Equidem  puto  eos  nec  mutasse  aliquid,  nec  ad- 
didisse;  mihi  videtur  scriptum  fuisse: 

„a.  d.  XI  Kal.,  septimo  vicesimo  die," 
hinc  factum  est:  „a.  d.  XI  Kal.,  sept.  vicesimo  die,"  et 
denique:  „a.  d.  XI  Kal.  Sept.,  vicesimo  die."  Ei,  qui 
hanc  lectionem  reformidant  propter  verbi  formam  ad  se- 
veram  artis  grammaticae  regulam  minus  accommoda- 
tam,  aut  meminerint,  non  raro  hanc  dicendi  formam 
inveniri  in  epistulis  (conf.  ad.  Fam.  IO.  30.  1,  12.  25.  1, 
15.  4.  10,  ad.  Att.  5.  19.  1,  quae  verba  omnia  legisti  in 
superiore  commentatione) ,  aut  putent,  pusillam  illam, 
quae  „et"  significat,  notam  fugisse  oculorum  aciem,  quod 
certe  potius  est  credendum,  quam  scribas  legisse  Sept, 

cum  scriptum  esset  Oct.  Sed  alia  quoque  de  causa  mea 
sententia  mihi  videtur  praeferenda,  et  ideo  vehementer 
miror,  quod,  quantum  equidem  scio,  nemini  adhuc  venit 
in  mentem,  ita  legere  haec  verba.  Causa  haec  est:  a. 
d.  IIII  Kal.  Oct.  Ciceroni  redditur  epistula  Caesaris,  scripta 
Kalendis  Septembribus,  id  est  vicesimo  septimo  die,  al- 
tera, ut  ex  tabula  patet,  item  vicesimo  septimo,  tertia 
undetricesimo ,  quarta  tricesimo  tertio;  viginti  dierum 
spatium,  quod  nostro  loco  invenimus,  est  perbreve.  Sed 
aliud  accediti  si  XI  Kal.  Oct.  epistula  reddita  est  vice- 
simo die,  scripta  erat  postridie  eius  diei,  quo  Caesar 
litteras  supra  dictas  dedit  ad  Ciceronem,  et  epistula 
serius  scripta  octo  diebus  prius  redditur  Ciceroni.  Multo 
aptius,  si  legimus  „septimo  vicesimo";  tum  omissa  est, 
quod  saepissime  fit,  mensis  significatio,  quae  intellegitur 
ex  reliqua  epistula;  scripta  igitur  Quinti  Ciceronis  epi- 
stula est  a.  d.  VII  Kal.  Sept.  et  Romam  pervenit  a.  d. 
XI  Kal.,  scilicet  Octobres. 

Sequitur  tabula  epistularum: 

Epistolae  scriptae  in  Brit,  Romam  pervenerunt. 

1.  a.  d.  IIII  Id.  Sext.  (10  Aug.) . 

2.  a. d. VII  Kal. Sept.  (24 Aug.).'-  „'''  „  _   „ 

"    v  6  ; .  *  Id.  Sept.  (13  Sept.)  ad.  Q.  fr.  3. 

1.  13. 

3.  Kal.  Sept.  (1  Sept.)  .  .  .  _       •  XJ  Rah  fa   fa  ^t)  ^  Q# 

fr.  3.  1.  17. 

4.  a.  d.  VI  Kal.  Oct.  (25  Sept.)'.  !•  UH  Kal.  Oct.  (27  Sept.)  ad.  Q. 

fr.  3.  1.  25. 

'•a.  d.  IX  Kal.  Nov.  (24 Oct.)  ad. 
Att.  4.  17.  3. 

3 

Ideo,  quod  in  ep.  3  libri  3  mentio  fit  iudiciorum  de 
Gabinio,  non  potest  cogitali,  nisi  de  eo  tempore,  quod 
eius  adventum  est  secutum,  post  igitur  a.  d.  Ili  Kal.  Oct. 
Sed  non  statim  post  hunc  diem  potest  scripta  esse,  quia 
tunc  deesset  satis  amplum  temporis  spatium  ad  collo- 
candos  illos  quinquaginta  dies,  quorum  supra  feci  men- 
tionem.  Hoc  utut  se  habet,  post  mensem  Octobrem  ne- 
quit  esse  scripta,  quoniam  in  quarta  eiusdem  libri  nar- 
ratur  de  absolutione  Gabinii,  scripta  a.  d.  IX  Kal.  Nov. 
Intra  hoc  igitur  temporis  spatium  necesse  est  collocari 
illos  quinquaginta  dies,  nec  id  non  potest  fieri,  dumne 
numeremus  ab  eo  die,  quo  Cicero  unam  epistulam  ac- 
cepit,  ad  eum,  quo  ei  aliata  est  altera,  sed  ab  eo,  quo 
scripta  est  prior  epistula.  Iam  spatium  interpositum 
inter  Caesaris  epistulam  scriptam  Kal.  Sept.  et  Q.  Cice- 
ronis  scriptam  VI  Kal.  Oct.,  Romam  allatam  IX  Kal.  Nov., 
paullo  maior  est  L  diebus.  Porro  constat  post  a.  d.  IX 
Kal.  Nov.,  quo  fratris  epistulam  se  accepisse  Cicero 
scribit  Attico,  nequit  esse  scripta;  itemque  constat,  eam 
non  posse  scriptam  esse  post  a.  d.  XI  Kal.  Nov. ,  quo- 
niam scribit  Cicero  in  ea:  „de  maiestate  sciemus  triduo 
(ubermorgen),"  in  sequenti  autem  epistula  scripta  IX 
Kal.  Nov.  narratur  de  absolutione.  L  dierum  intervallum 
plenum  erat  vicesimo  die  Octobris;  ipso  vicesimo  eam 
scriptam  esse  non  est  verisimile  propter  vocem  namplius 
dierum  L."  Restant  igitur  duo  dies,  vicesimus  primus 
et  vicesimus  alter;  si  scripta  esset  vicesimo  altero,  actum 
esset  de  maiestate  a.  d.  IX  Kal.  Nov.  (24.  Oct.),  id  quod 
non  est  verisimile;  etenim  eo  die,  quo  quartam  ep.  scri- 
psit  Cicero,  erat  profecturus  in  Tusculanum,  nec  est  veri- 

simile  iudicium  tam  brevi  tempore  fuisse  confectum,  ut 
eodem  die  tempus  superesset  itineris  quamquam  non 
longi  commode  faciundi1).  Non  potest  igitur  scripta  esse 
epistula  nisi  die  vicesimo  altero,  et  hinc  sequitur,  ut 
Gabinius  de  maiestate  absolutus  sit  triduo  post,  id  est 
a.  d.  X  Kal.  Nov. 

Quaeritur  nunc  de  alterius  indicii  tempore,  quo  cum 
esset  condemnatus,  Gabinium  constat  profectum  esse  in 
exilium. 

Primum  statuendum  est,  omnes  Ciceronis  epistulas, 
quae  post  quartam  leguntur  in  tertio  libro  ad  Quintum 
fratrem,  et  post  primam  et  ante  alteram  Gabinii  causam 
iudicatam  esse  scriptas.  Post  primum  iudicium  scriptas 
esse  epp.  5 — 7  et  9,  ex  eo  apparet,  quod  non  raro  in 
eis  fit  mentio  vel  ipsius  absolutionis  vel  defensionis  a 
Cicerone  recusatae  ep.  5.  5.  „Gabinium  si,  ut  Pansa 
putat  oportuisse,  defendissem,  concidissem."  ep.  9.  1. 
„De  Gabinio  fuit  nihil  faciendum  istorum  etc."  9.  3. 
„  Gabinii  absolutio  lex  impunitatis  putatur."  C.  Pansa 
cum  Q.  Cicerone  fuit  in  Gallia  ad.  Fam.  16.  27.  2,  ante- 
quam  factus  est  tribunus  pi.  a.  703  ad.  Fam.  8.  8;  si 
Cicero,  cum  scriberet  epistulam  5,  iam  audierat  de  Pan- 
sae  sententia,  necesse  est,  dies  minimum  triginta  post- 
quam  Gabinius  in  urbem  reversus  accusatus  est,  scri- 
ptam  esse  ep.  5,  non  igitur  ante  Kalendas  Nov. 

In  octava  epistula  commemorantur  res  a.  d.  Vili  Kal. 


a)  Insuper  Theodorus  Mommsen  me  docuit,  de  die  vicesimo 
quarto  ideo  non  posse  cogitari,  quia  eo  die  ludi  fuissent  ad  Q. 
fr.  3.  4.  6. 

3* 

Dee.  gestae;  scripta  igitur  est  post  hunc  diem.  Certe 
ante  nonam  epistulam  scriptam  Cicero  non  defendit  Ga- 
binium, et  ne  proximis  quidem  post  eam  diebus,  quo- 
niam,  si  iam  scivisset  Cicero,  post  paucos  dies  tamen 
se  Gabinium  defensurum,  non  tot  verbis  exposuisset, 
quanto  opere  sibi  persuasimi  esset,  Gabinium  non  fuisse 
defendendum.  Habemus  igitur  quinque  epistulas  scriptas 
post  primam  causam  iudicatam,  ante  alteram,  nec  pro- 
babile est  unam  celerrime  scriptam  esse  post  alteram,  quia 
nimirum  tabellarii  in  Britanniam  non  nimis  crebro  pro- 
ficiscebantur.  Si  hoc  consideramus,  vix  videtur  credibile, 
alterum  de  Gabinio  iudicium  factum  esse  ante  mensem 
Decembrem.  Cum  hoc  congruit,  quod  discimus  ex  Cice- 
ronis  oratione,  quae  exstat  prò  Rabirio  Postumo.  Haec 
habita  est  post  Gabinii  damnationem  de  pecuniis  repe- 
tundis,  huius  enim  appendiculam  eam  appellat  Cicero, 
et  ante  finem  anni,  iudicium  enim  exercebat  idem  Cato, 
qui  Gabinium  repetundarum  damnarat  Drum.  6.  73.  49, 
et  erant  eidem  iudices,  quod  ipse  Cicero  testatur  his 
verbis:  „modo  vos  eidem  in  A.  Gabinium  iudices  sedi- 
stis."  Novi  autem  anni  initio  novi  quoque  iudices  eli- 
gebantur.  Conf.  Dio.  54.  18.  Permagnum  Romae  erat 
frigus,  cum  Cicero  diceret  prò  C.  Rabirio  (pi\  Rab.  posth. 
§  42).    „Sed  sunt  ceterae  maioribus  quasi  theatris  pro- 

positae  et  paene  populares;  castris  locum  capere, , 

aciem  hostium  profligare;  hanc  vim  frigorum  hiemem- 
que,  quam  nos  vix  huis  urbis  tectis  sustinemus,  exci- 
pere  ;  his  diebus  hostem  persequi,  tum  cum  etiam  ferae 
latibulis  se  tegant  atque  omnia  bella  iure  gentium  con- 
quiescant."   Si  fides  habenda  est  Delanauzii  calculo,  qui 

conatus  est  aimos  antecaesarianos  Iuliani  anni  rationi 
accommodare,  Idu»  Decembres  veteris  anni  700  respon- 
dent  circiter  Idibus  Novembr.  anni  700,  secundum  Iu- 
liani anni  rationem;  tantum  igitur  frigus,  ut  verba  modo 
aliata  apte  adhibere  posset  Cicero,  certe  magis  credibile 
est  fuisse  mense  Novembri,  quam  mense  Octobri,  quo 
habita  esset  oratio,  vi  recte  iudicasset  Drumannus  de 
mense  Nov.  secundum  veterem  anni  formam.    Huc  ac- 
cedit,    quod   nuntius  de   hiemali  Caesaris  expeditione, 
cuius  mentio  fit  in  verbis  modo  allatis,  vix  ante  Kal. 
Dee.  potest  Romam  allatus  esse,  a.  d.  VI  Kal.  Oct.  a  lit- 
toribus  Britanniae  Caesar  litteras  dederat  ad  Ciceronem  ; 
nec  statim  videtur  profectus  esse,  invitus  enim  retentus 
est  usque  ad  id  tempus,  quo  aequinoctium  imminebat 
b.  g.  5.  23.    Aequinoctio  autem   secundum  Delanauzii 
sententiam  respondet  dies  veteris  anni  700  a.  d.  VII  Id. 
Oct.   Non  multo  igitur  ante  a.  d.  VII  Id.  Oct.  Caesar  in 
Galliam  videtur  pervenisse.   Sequitur  Samarobrivae  con- 
cilium  Gallorum,  quo  confecto  Caes.  b.  g.  5.  24  legiones 
in  hiberna  collocantur.     Per  dimidium  autem  mensem 
fuerunt  in  hibernis,  antequam  Ambiorix  eas  aggressus 
est  b.  g.  5.  26.   Vix  igitur  ante  Idus  Novembres  poterat 
Romam   mitti  nuntius  de  nova  seditione  Gallorum,  et 
hanc  non  est  verisimile  Romae  notam  fuisse  ante  Kal. 
Dee.   Mense  igitur  Decembri  anni  700  de  pecuniis  re- 
petundis  videtur  damnatus  esse  Gabinius. 

§  5.    Excursus, 

Absoluta  iam  ea,  quam  susceperam  quaestione,  quo- 
niam  superiore  loco  dixi  nonnulla  de  litterarum  com- 
mercio inter  Cassium  et  Ciceronem,  non  ab  re  mihi 
videtur,  verba  facere  de  loco  quodam  harum  epistula- 
rum  ad.  Fam.  12.  2.  2,  de  quo  adhuc  desperarunt  com- 
mentatores  aenigma  in  eo  esse  confessi,  cuius  tamen  ex- 
plicationem  equidem  mihi  videor  invenisse.  Postquam 
enim  Cicero  narravit  de  furore  Antonii  et  de  trium 
illorum  consularium  vel  metu  vel  prudentia,  qui  tuto 
in  senatum  venire  non  possent,  pergit  sic:  „Nec  est 
praeterea,  quod  quidquam  exspectes;  tuus  enim  neces- 
sarius  affinitate  nova  delectatur.  Itaque  iam  non  est 
studiosus  ludorum  infinitoque  fratris  tui  plansu  dirum- 
pitur.  Alter  item  affinis  novis  commentariis  Caesaris 
delenitus  est.  Sed  haec  tolerabilia,  illud  non  ferendum, 
quod  est,  qui  vestro  anno  filium  suum  consulem  futu- 
rum  putet  ob  eamque  causam  se  huic  latroni  deservire 
prae  se  ferat.  Nam  L.  Cotta,  familiaris  meus,  fatali 
quadam  desperatione,  ut  ait,  minus  venit  in  senatum; 
L.  Caesar,  optimus  et  fortissimus  civis,  valetudine  im- 
pedito. Ser.  Sulpicius  et  summa  auctoritate  et  optime 
sentiens,  non  adest.  Reliquos,  exceptis  designatis  — 
ignosce  mihi,  sed  non  numero  consulares;  habes  aucto- 
res  consilii  publici."  Obscuri  sunt  tres  illi  homines, 
qui  initio  horum  verborum  afferuntur;  primum  esse 
M.  Lepidum,  iam  pridem  Manutius  intellexit,  cui  recte 
assensi  sunt  omnes;  tertius  quis  sit,  nemo  adhuc  in- 
tellexit; quis  sit  alter,  fortasse  scivit  Drumannus  (1. 133); 


sed  cum  de  hoc  nihil  certi  possit  demonstrari,  hoc  loco 
de  priore  tantum  agam.  Quem  intellegat  virum  Cicero 
ut  inveniamus,  primum  quaerendum  est,  cuiusmodi  homo 
sit  quaerendus.  Verba,  quae  sunt  in  fine  „non  numero 
consulares",  aperte  docent,  totam  hanc  narrationem  esse 
de  consularibus  tantum  hominibus.  Et  ne  quis  forte 
putet,  haec  verba  ad  L.  Cottam  tantum,  L.  Caesarem 
et  sequentes  esse  referenda,  meminerit,  se  Ciceronem 
ineptias  facere  dicentem,  quippe  qui  tunc  affirmet,  se 
et  se  ipsum  et  L.  Pisonem  et  P.  Servilium ,  fortissimos 
sane  consulares,  non  habere  consulares  ;  referenda  igitur 
haec  verba  sunt  ad  omnes,  de  quibus  in  hac  epistula 
locutus  est  Cicero,  inde  a  commemoratione  trium  ilio- 
rum  consularium  fortissimorum.  Vox  tamen  consularis 
ita  intellegenda  est,  ut  non  eos  tantum  significet,  qui 
fuerunt  consules,  sed  omnes,  qui  consulari  loco  senten- 
tiam  dicebant  in  senatu,  id  est  praeter  eos  qui  consules 
fuerunt,  consules  designatos;  hoc  ita  esse,  docet  Hirtii 
et  Pansae  commemoratio.  Certe  igitur  hi  duo  homines, 
quos  quaerimus,  sunt  in  consularibus;  quaerendus  est 
porro,  qui  filium  habeat  aptum,  qui  consulatum  potuerit 
sperare  in  eundem  annum,  in  quem  Brutus  et  Cassius. 
In  vivis  erant  anno  710  consulares  hi: 
fortasse  vixit:  P.  Servilius  Vatia  Isauricus 
eos.  675,  qui  hoc  ipso  anno  obiit  Dio.  45.  16. 
Certe  vixerunt  hi: 

1.  C.  Cassius  Varus  eos.  681.     App.  b.  e.  4.  28. 

Drum.  2.  117. 

2.  L.  Aurelius  Cotta  eos.  689. 

3.  L.  Iulius  Caesar  eos.  690. 

4.  M.  Tullius  Cicero  cos.  691. 

5.  C.  Antonius  cos.  691  cens.  712. 

6.  L.  Calpurnius  Piso  Caesoninus  cos.  696. 

7.  L.  Marcius  Philippus  cos.  698. 

8.  Cn.  Domitius  Calvinus  cos.  701. 

9.  Ser.  Sulpicius  Rufus  cos.  703. 

10.  C.  Claudius  Marcellus  cos.  704. 

11.  L.  Aemilius  Paullus  cos.  704. 

12.  P.  Servilius  Isauricus  cos.  706. 

13.  Q.  Fufius  Kalenus  cos.  707. 

14.  P.  Vatinius  cos.  707. 

15.  M.  Aemilius  Lepidus  cos.  708. 

16.  C.  Trebonius  cos.  709. 

17.  C.  Caninius  Rebilus  cos.  709. 

18.  A.  Hirtius  cos.  711. 

19.  C.  Vibius  Pansa  cos.  711. 

Ex  his  statim  omittendi  sunt  ei,  qui  in  eadem  hac 
epistula  commemorantur,  et  Cicero  et  M.  Antonius,  ei 
igitur,  qui  numeros  habent:  2,  3,  4,  6,  9,  12,  15,  18,  19. 
Omittendus  porro  est  C.  Cassius  Varus,  qui  vel  propter 
summam  senectutem,  vel  ob  aliam  aliquam  causam  a 
publicis  negotiis  piane  vixit  remotus,  nunquam  enim 
commemoratur  in  rerum  his  annis  gestarum  narratione. 
P.  Isauricus  pater,  si  modo  hoc  tempore  erat  in  vivis, 
tamen  non  potest  esse  intellegendus  ;  eius  enim  filius 
iam  erat  consularis  et  pater  propter  summam  senectu- 
tem („v7i€QyrJQcogu  Dio  1.  e.)  negotiis  publicis  non  iam 
videtur  interfuisse.  Omittendus  est  porro  C.  Marcellus, 
quem  piane  remotum  vixisse  a  republica  administranda 
expressis  verbis  traditum  est  ad.  Att.  16.  14.  2,  15.  6. 

Dram.  2.  401;  insuper  eius  filius  insequenti  demum  anno 
natus  est.  Item  C.  Antonius  non  potest  fuisse  is,  quem 
Cicero  habuit  in  animo,  quia  a  republica  per  hoc  tem- 
pus  ita  vixit  remotus,  ut  viri  docti  hoc  tempore  eum 
etiam  fuisse  in  vivis  negaverint  ;  sed  docuit  Mommsenus, 
eum  fuisse  illuni  censorem  anni  712,  cuius  praenomen 
antea  ignorabatur.  Iam  qui  sint  ei,  quos  Cicero  dicit, 
se  non  numerare  consulares,  et  per  se  non  est  obscu- 
rum  (sunt  enim  ei  Caesaris  asseclae  minus  nobiles  et 
clari,  qui  Caesare  demum  dominante  ad  consulatum  per- 
venerunt),  et  testatur  ipse  Cicero  ad.  Fam.  10.  6.  3. 
„Complures  in  perturbatione  rei  publicae  consulares 
dicti,  quorum  nemo  consularis  habitus,  nisi  qui  animo 
exstitit  consulari."  Sunt  igitur  ei,  qui  ab  a.  706  usque 
ad  annum  710  consules  fuerunt,  praeter  Isauricum  et 
Dolabellam,  qui  animo  exstiterunt  consulari,  et  M.  Le- 
pidum,  hominem  nobilissimum ,  qui  interrex  (702)  et 
praetor  (705)  iam  fuerat  ante  bellum  civile;  Cn.  Domi- 
tium  Cicero  sane  potest  in  animo  habuisse,  sed  non  est 
nimis  probabile,  nam  nec  scimus,  num  filium  habuerit, 
nec  si  habuit,  num  consulatum  potuerit  sperare  in  an- 
num 713.  Item  minus  credibile  est,  Ciceronem  intel- 
lexisse  L.  Paullum;  qui  filium  quidem  habuit,  consulem 
anni  720  Drum.  1.  11;  sed  filius,  eum  sedecim  annos 
post  patrem  consul  fuerit  aperte  aetate  minime  provecta 
pervenit  ad  consulatum  et  vix  credibile  est,  eum  iam 
decem  annos  ante  consulatum  fuisse  praetorem.  Restat 
L.  Philippus,  quem  procul  dubio  censeo  intellexisse  Ci- 
ceronem. Fuit  hic  vitricus  Octaviani  Suet.  Oct.  9  et  ob 
eam  causam  affinitatis  vinculo  coniunctissimus  Caesaria- 

nis;  itaque  vehementer  eum  vituperava  Cicero,  cum  le- 
gatus  missus  esset  a.  711  ad  M.  Antonium  cum  Ser.  Sul- 
picio  et  L.  Pisone  ad.  Fam.  12.  4.  1.  Habuit  hic  filium, 
qui  fuerat  tribunus  plebis  a.  705  Caes.  b.  e.  1.  6,  prae- 
tor  autem  fuit  a.  710,  id  est  eodem  anno,  quo  Cassius 
et  Brutus,  nimirum  igitur  eodem  anno,  quo  illis,  licebat 
ei  petere  consulatum.  Praetor  expressis  verbis  nusquam 
appellatur,  sed  appellato  in  eorum  virorum  serie,  qui 
provincias,  quas  acceperunt  in  a.  711  vel  deposuerunt, 
vel  retinuerunt.  3.  Phil,  10.  25.  Sunt  haec  verba  cor- 
rupta  quidem,  imprimis  parum  constat,  quid  sit,  quod 
M.  Antonius  appelletur  in  serie  praetorum  ;  sed  nonnul- 
los  ex  eis,  qui  illic  appellantur,  aliunde  constat  fuisse 
praetor es,  ut  C.  Antonium  Dio  45.  9,  et  L.  Cinnam  Dio 
44.  50.  App.  b.  e.  2.  126,  et  si  de  quindecim  illis  no- 
minibus  detraxeris  M.  Antonium  consulem,  addideris 
M.  Brutum  et  C.  Cassium,  efficiuntur  sedecim,  id  est  le- 
gitimus  huius  anni  praetorum  numerus  Drum.  3.  672; 
verisimile  igitur  est,  habere  nos  in  his  verbis  laterculum 
praetorum  anni  710,  L.  Philippum  igitur  hoc  anno  fuisse 
praetorem.  Mirandum  est,  quod  Drumannus  (4. 234. 73) 
eum  errorem  commisit,  ut  putarit  hoc  loco  3.  Phil.  10. 
25  appellari  Philippum  patrem;  facit  enim  ita  senem 
consularem  duodecim  annos  post  consulatum  iterum 
praetorem,  nisi  forte  vir  doctissimus  recta  intellexit, 
in  verbis  tantum  eligendis  minus  caute  egit  Drum.  4. 
234.  73.  Alter  igitur  eorum,  quos  Cicero  intellexit,  est 
L.  Marcius  Philippus,  cos.  698. 

§  6.    Tabula. 
pervenit 


1. 

2. 

3. 

4. 

5. 

6. 

7. 

8. 

9. 
10. 
11. 
12. 
13. 
14. 
15. 
16. 
17. 
18. 
19. 
20. 
21. 
22. 
28. 
24. 
25. 
26. 
27. 
28. 
29. 
30. 
31. 
32. 
33. 
34. 


Romae 


Lanuvii 

_  ? 

Luceriae 

Formiis 

Canusii 

in  Sicilia 

Brandisti 

in  foro  Gallorum 
Mntinae 


Romae 

in  Gallia  septentr. 

Romae 

in  Britannia  .  .  . 


prope  Mnndam 

Romae 

Romae 


XV  Kal. 

XII  Kal. 

Y  Kal. 

pr.  Kal.  Mai 

Non.  Mai 


XIII  Kal.  Mai 


Kal.  Nov. 

prid.  Kal.  Nov. 

VII  Id.  Mai 

Non.  Mai 

IV  Id.  Febr. 

XV  Kal.  Mart. 

X  Kal.  Mart. 


XVI  ?  Kal.  Mai 


a.  d.  V  Kal.  Mai 
Id.  Mart. 


Xin  Kal.  Apr. 

IV  Id.  Sept. 

VII  Kal.  Sept. 

Kal.  Sept. 

VI  Kal.  Oct. 

Liberal. 


in  Tusculanum 
Antium 

Atinam 

Arpinum 
in  Pompeianum 


in  Pnteolanum 


Formias 
Canusium 
Formias 
Romam 
Romam 


in  Galliam  sept. 

Romam 
in  Galliam  Lugd. 

Romam 


in  Hispaniam 
in  Hispaniam 


XI  Kal. 
XI  Kal. 
IV  Kal. 

V  Non.  Mai 

VI  Id.  Mai 
Non.  Mai 


VIE  Id. 
Non.  Nov. 
Non.  Nov. 
V  Id.  Mai 

anteXVKaLMart 

ante  X  Kal.  Mart. 

Ili  Kal.  Mart 


X  Kal.  Mai. 


ante  IV  Non.  Mai. 


Id.  Sept. 
XI  Kal.  Oct. 
IIII  Kal.  Oct. 
IX  Kal.  Nov. 
prid.  Parcl. 
circiter 


eodem  die. 

eodem  die. 

altero  die. 

quinto  die. 

altero  die. 

altero  die. 

quarto  die. 

quarto  die. 

quarto  die. 

sexto  die. 

septimo  „denique*   die. 

tertio  die,  „  sane  celeriter.  " 

quinto  die. 

sexto  die. 

tertio  die. 

quarto  die. 

quinto?  die. 

sexto?  die. 

octavo  die. 

septimo  die. 

sexto  die. 

septimo?  die. 

sexto  die. 

non  post  octavum  diem. 

non  post   duodec.  diem. 

vicesimo  primo  die. 

nono?  die. 

tricesimo  tertio  die. 

vicesimo  septimo. 

vicesimo  septimo. 

vicesimo  nono. 

tricesimo  quinto. 

quadragesimo. 

vicesimo  quarto  die. 

35. 

in  Africa 

Romam 

Literal. 

vicesimo  primo. 

36. 

Dyrrhachii 

Kal.  Apr. 

VI  Id.  Apr. 

octavo  die. 

37. 

Patris 

Id.  Nov. 

Brundisium 

V  Kal.  Dee. 

quinto  decimo. 

38 

Romae 

Athenas 

pr.  Id.  Ont. 

vicesimo  primo  „  strenue, 
quadragesimo  sexto. 

39. 

40. 

in  Graecia 

Id.  Febr. 

Romam 

Ili  Id.  Mai. 

41. 

Romae 

IV.  Non.  Sext. 

in  Ciliciam 

XI  Kal.  Oct. 

quadragesimo  septimo. 

42. 

Cybistris 

X  Kal.  Oct. 

in  Epirum 

prid.  Kal.  Inn. 

43. 

Romae  vel  in  Epiro 

X  Kal.  Oct. 

Laodiceam 

Ili  Id.  Apr. 

44. 

in  Epiro 

pr.  Kal.  Ian. 

----- 

V  Termin. 

quinquagesimo  circiter. 

45. 

in  Syria 

Non.  Mai 

Romam 

paullo  post  Kal. 
Quinct. 

quinquagesimo  circiter. 

46. 

—     —     

\  pr.  Eal.  Ian. 

—     —     - 

circa  Id.  Apr. 

centesimo  circiter. 

VITA. 

JDigo  Andreas  Georgius  Guilelmus  Carolus  Bardt 
natus  sum  patre  Carolo,  matre  Ida  e  gente  Neunaanniana 
anno  MDGCCXL1II  pridie  Kal.  Dee.  in  praedio  patris,  cui  nomen 
est  Lubosz  in  provincia  Posnaniensi.  Decem  annos  natus  tradi- 
tus  sum  gymnasio  Vratislawiensi,  quod  est  ad  sanctae  Mariae 
Magdalenae.  Maturitatis  testini oniutn  nactus  post  octo  annos  mi- 
gravi Berolinum  et  exeunte  anno  MDCCGLXII  reeeptus  sum  in 
numerum  civium  academicorum  a  Beselero,  ilio  tempore  fasces 
academicos  tenente;  in  hac  nostra  universitate  audivi  per  octo 
semestria  Boeckhium,  Droysenum,  Friderichsium, 
Geppertum,  Hauptium,  Hothonem,  Huebnernm, 
Mommsenum,  Mullachium,  Muellenhoffium,  Wage- 
num,  Werderum;  interfui  praeterea  per  septem  semestria 
exercitationibus  historicis  Mommseni,  cui  quidquid  profeci  in 
rerum  Romanarum  scientia,  grato  animo  me  debere  profiteor. 


THESES. 


I.  L.  Licinius  Murena   cos.  692   non   videtur   fuisse 
aedilis. 

IL  Male  putant,  Catulli  Lesbiam  esse  illam  Clodiam, 
quae  uxor  erat  Q.  Metelli  Celeris  cos.  694. 

III.  Ortalus,  ad  quem  scriptum  est  Catulli  Carmen  65, 
non  est  Q.  Hortensius  cos.  685. 

IV.  Errant,  qui  dicunt,  ante  Sullae  tempus  octo  tantum 
pontifices  fuisse  in  collegio. 

V.  C.  Antonius  cos.  691  non  fuit  tribunus  plebis,  ut 
vulgo  putabatur,  anno  682,  sed  a.  683. 

VI.  Historiam  puto  scribendam  esse  et  cum  ira  et  cum 
studio. 

